कई बोले-पांव नहीं पर शॉर्ट्स पहनती है, दुकान के लिए प्रशासन से भिड़ी; स्टॉल को ब्रांड बनाने में जुटी
‘मैं भी एक आम लड़की की तरह जिंदगी जी रही थी। बहुत मेहनत के बाद करियर बनाया था। अहमदाबाद जैसे शहर में अपना घर बनाने की तैयारी में ही थी कि एक हादसे ने मेरी जिंदगी बदल दी। मैं उस दिन को कभी नहीं भूलूंगी
‘मैं भी एक आम लड़की की तरह जिंदगी जी रही थी। बहुत मेहनत के बाद करियर बनाया था। अहमदाबाद जैसे शहर में अपना घर बनाने की तैयारी में ही थी कि एक हादसे ने मेरी जिंदगी बदल दी। मैं उस दिन को कभी नहीं भूलूंगी जब अस्पताल में एक महीने के इलाज के बाद मुझे पता चला कि मेरा एक पैर नहीं रहा। पापा ने मुझे बताया कि इलाज में देरी होने की वजह से मेरे पैर में इंफेक्शन हो गया है। डॉक्टर का कहना था कि या तो जान बचेगी या पैर। ये सुनते ही मेरी आंखों के सामने अंधेरा छा गया। मैं बहुत चिल्लाई। बहुत रोई। मैं अपने मम्मी-पापा से कहने लगी कि पूरी जिंदगी किसी के सहारे जीने के लिए मुझे क्यों बचाया। इससे अच्छा होता कि मैं दुनिया से ही चली जाती।
मैं हमेशा से आत्मनिर्भर और घर का सहारा रही हूं। मैं बिना काम किए ऐसे कैसे जी पाऊंगी। इस बात ने मुझे इतना परेशान किया कि चुप रहने लगी और डिप्रेशन में चली गई। हालत यह हो गई कि कुछ समय कोमा में भी रही।’
ये कहना है अहमदाबाद में 'ampu tea neha' के नाम से टी स्टॉल चलाने वाली नेहा भट्ट का। वह अपनी चाय की दुकान को ‘एम्प्यू टी नेहा’ जानबूझकर कहती हैं, जो अंग्रेजी के शब्द ‘amputated’ से बना है जिसका मतलब शरीर के किसी अंग के कटने से है। नेहा इसके जरिए अपने जैसे लोगों को संदेश देना चाहती हैं कि अगर हौसला हो तो वे भी जो चाहे वो कर सकती हैं।
नेहा आज टी स्टॉल चलाने के साथ मोटिवेशनल स्पीकर भी हैं। वह विभिन्न कार्यक्रमों में शिरकत करती हैं और लोगों का हौसला बढ़ाती हैं। फिलहाल वह 'ampu tea neha' को देशभर में पहचान दिलाने की कोशिश में जुटी हुई हैं। अपना टी स्टॉल को बचाने के लिए उन्हें कई बार लोगों से लड़ना भी पड़ा है।
ये मैं हूं- में नेहा ने अपनी जिंदगी के तमाम किस्सों का जिक्र किया। उन्होंने बताया कि कैसे वो हार चुकी लड़की से कभी ना हार मानने वाली नेहा बनीं।
घर की आर्थिक स्थिति खराब थी, इसलिए छूटी पढ़ाई
नेहा कहती हैं, मैं गुजरात के भावनगर डिस्ट्रिक्ट के महुआ की रहने वाली हूं। मेरी शुरुआती पढ़ाई भी यही के सरकारी स्कूल से हुई है। पढ़ाई के अलावा मुझे डांस की बहुत शौक रहा है। ज्वाइंट फैमिली से होने के कारण उस समय मेरे माता-पिता मुझे कॉलेज के लिए बाहर नहीं भेज पाएं।
मगर, उन्होंने मुझे प्री-प्राइमरी स्कूल की टीचर बनाने के लिए टीचर ट्रेनिंग का कोर्स भी कराया। पिताजी इलेक्ट्रीशियन थे तो उनके लिए दोनों भाइयों की पढ़ाई और घर चलाना मुश्किल था। घर की माली हालत ठीक नहीं होने की वजह से मेरी पढ़ाई छूट गई। मैं नहीं चाहती थी कि भाइयों के साथ भी ऐसा हो। कोशिश करने पर वर्ष 2008 में ही एक इंग्लिश मीडियम स्कूल में मुझे प्राइमरी टीचर की नौकरी मिल गई। ये मेरी पहली नौकरी थी, जिसके लिए मुझे महीने में 3 हजार रुपए मिलते।
सुबह नौकरी करती शाम को इवनिंग कॉलेज
यह वह समय था जब हम ज्वाइंट फैमिली से अलग होकर किराए के घर में रहने चले गए। घर के आर्थिक हालात खराब होने लगे। कई बार दो टाइम खाने की भी तकलीफ हो जाती।
मैंने सोचा कि यहां रहकर ज्यादा पैसे तो नहीं कमा पाऊंगी। इसलिए मैंने मम्मी-पापा को भावनगर में नौकरी करने के लिए मनाया। पापा ने मेरी बात मानी, लेकिन उन्होंने घर के नियम को भी टूटने नहीं दिया। उन्होंने भाइयों का भी दाखिला भावनगर के सरकारी स्कूल में करवा दिया। मुझे भावनगर के एक स्कूल में 7 हजार की नौकरी मिल गई। नौकरी के साथ-साथ मैंने एक इवनिंग आईआईटीआई कोर्स में एडमिशन ले लिया। यहां भाई बॉयज हॉस्टल में और मैं गर्ल्स हॉस्टल में रहा करती थी। सुबह स्कूल में पढ़ाती थी और शाम में इवनिंग कॉलेज में पढ़ती थी।
खबर में आगे बढ़ने से पहले इस पोल में अपनी राय दें
खुद में सुधार आ सके इसलिए दिए कई इंटरव्यूज
स्कूल में पढ़ाते-पढ़ाते मैंने बहुत कुछ सीखा। मुझे अपनी कमजोरियों के बारे में भी पता लगा। मैंने सोचा कि अगर आगे बढ़ना है तो अपनी कमजोरियों पर काम करना सीखना होगा। मैं किसी कोर्स में पैसे खर्च नहीं करना चाहती थी। इसलिए मैंने इंटरव्यूज देने का फैसला किया, ताकि मैं खुद को आंक पाऊं। मैंने कई इंटरव्यूज दिए और अपनी सारी कमियों पर काम किया। कुछ समय तक सब कुछ ठीक चलता रहा। मगर, बदलते वक्त के साथ पैसे की जरूरत भी बढ़ने लगी।
काबिलियत की बदौलत मिली अच्छी नौकरी
पैसों की तंगी दूर करने के लिए मैंने अहमदाबाद जाने का फैसला किया। इस बार मम्मी-पापा को मुझपर भरोसा हो गया था। उन्होंने मेरा पूरा साथ दिया। 2012 में मैं पहली बार अहमदाबाद आई। यहां मैंने कॉल सेंटर में नौकरी की। कुछ साल ‘जस्ट डॉयल’ में भी काम किया। कई कोशिशों के बाद मुझे एक स्कूल में टीचर की नौकरी मिल गई।पढ़ाते-पढ़ाते मैं इतना कुछ सीख गई कि सिर्फ मेरे अनुभव और काबिलियत के बल पर इंग्लिश मीडियम स्कूल में प्राइमरी के बच्चों को पढ़ाने की नौकरी मिल गई। यहां मेरी सैलरी 33 हजार रुपए थी। आखिरकार घर की कई परेशानियों को दूर करने में सफल हुई। अहमदाबाद जैसे शहर में एक घर तक बुक करवा लिया।
एक्सिडेंट में खोया पैर, मम्मी-पापा को बोला-मरने दिया होता
मगर, मुझे क्या पता था कि किस्मत ने मेरे लिए कुछ और ही सोच रखा है। लेकिन एक रोड एक्सीडेंट में मैं बुरी तरह घायल हो गई। इलाज मिलने में देरी की वजह से डॉक्टर को मेरा एक पैर काटना पड़ा। एक महीने के बाद जब मुझे बात पता चली तो मैं पूरी तरह टूट गई। बहुत चिल्लाई- बहुत रोई।मम्मी-पापा से कहा कि मुझे क्यों बचाया, मैं ऐसे नहीं जी पाऊंगी। दो दिनों तक खाना तक नहीं खाया। कल तक पूरी फैमिली का सहारा बनने वाली लड़की को अब हमेशा किसी ना किसी के सहारे की जरूरत होगी, ये सोच-सोच कर मैं परेशान रही और कोमा में चली गई और डिप्रेशन का शिकार हो गई। जब कोमा से बाहर आई तो डॉक्टर्स ने समझाया और ऐसी कई बड़ी हस्तियों के उदाहरण दिए जो अपने अपने क्षेत्र में अच्छा काम कर रहे हैं।
क्राउड फंडिंग कर लगवाई प्रोस्थेटिक लेग
घर गई तो अकेली रहने लगी। मानसिक रूप से अभी तक ठीक नहीं थी। लगा कि स्कूल की नौकरी छोड़ देनी चाहिए, क्योंकि उस समय मैं खुद को बच्चों को पढ़ाने के लिए अनफिट समझने लगी। क्राउड फंडिग के जरिए फंड्स जुटाकर प्रोस्थेटिक लेग लगवाई।
दोस्तों की मदद से खोला टी स्टॉल
इन सब में मेरे दोस्तों ने भी मेरी मदद की। थोड़े समय बाद हिम्मत की और चाय के शौक के कारण घरवालों को कहा कि कैफे खोलूंगी। मगर मेरे इलाज में खर्च हो चुका था कि इतने भी पैसे नहीं थे कि कोई दुकान किराये पर ले सकूं। कई लोग मेरे पहनावे पर ताने भी मारते। 'पैर ऐसा हो गया, लेकिन शॉर्ट्स पहनकर घूमती है। 10 लाख के पैर लगवा कर क्या करेगी।'
ये ताने मुझे दुखी करते थे, लेकिन अब मैं दिल से मजबूत हो चुकी थी। मैंने अपनी सच्चाई को स्वीकार लिया था। ये ठान लिया था कि मैं हार नहीं मानूंगी और कुछ कर के दिखाऊंगी।
फूड ब्लॉगर्स के जरिए हुई फेमस
मैंने खुद को समझाया कि ‘पैर नहीं तो क्या पंख तो हैं।’ मैंने 'ampu tea neha' नाम से चाय का स्टॉल चलाने लगी। मुझे भरोसा था कि मैं कामयाब होंगी, लेकिन लोगों का इतना प्यार मिलेगा ये नहीं पता था। महज 10 दिनों के अंदर मेरे चाय के स्टॉल पर लोगों की भीड़ जुटने लगी। फूड ब्लॉगर्स ने मेरे बारे में लिखा और प्रमोट किया।
स्टॉल बचाने के लिए लड़ते हुए हुआ वीडियो वायरल, टी स्टॉल को बनाना चाहती हूं ब्रांड
कुछ ही दिनों बाद कुछ ऑफिसर्स मेरी स्टॉल को अवैध बता कर हटाने आ गए। मैं उनसे लड़ी भी, जिसका वीडियो सोशल मीडिया पर वायरल हो गया। इसके बाद 15 दिनों तक स्टॉल नहीं लगाया। कई लोगों ने मुझे टी स्टॉल लगाने के लिए जगह देनी चाही। वीडियो वायरल होने के बाद सोशल मीडिया पर भी लोगों ने मुझे बहुत प्यार दिया। मैंने फिर कभी पीछे मुड़ कर नहीं देखा। मेरा सपना है कि 'ampu tea neha' को जाना-माना ब्रांड बनाऊं और मुझ जैसे लोगों को रास्ता दिखाऊं। मेरा विश्वास है कि एक दिन ऐसा जरूर होगा।